Rooman klubin logo.
**Rooman klubi** on aiemmin Saksan Hampurissa ja nykyisin Sveitsin Winterthurissa, Zürichin kantonissa päämajaansa pitävä kansainvälinen tulevaisuudentutkimuksellinen keskustelufoorumi, joka pohtii monenlaisia kansainvälisiä kysymyksiä, kuten ympäristöongelmia, luonnonvarojen riittävyyttä ja energiakysymyksiä. Klubin perustivat vuonna 1968 Aurelio Peccei ja Alexander King.

Rooman klubi herätti kansainvälistä huomiota julkaisemallaan *Kasvun rajat* -teoksella 1972, ja varsinkin vuoden 1973 öljykriisi sai maailman katseet kääntymään Rooman klubiin. Kotisivujen mukaan Rooman klubiin kuuluu "luonnontieteilijöitä, taloustieteilijöitä, liikemiehiä, korkeita virkamiehiä sekä nykyisiä ja entisiä valtionpäämiehiä kaikilta viideltä mantereelta, jotka ovat sitä mieltä, että ihmiskunnan tulevaisuus ei ole ennalta määrätty, vaan jokainen meistä voi osallistua yhteiskuntiemme parantamiseen". Rooman klubi esitti myös ajatuksen maailman väestöräjähdyksestä*selvennä*.

Rooman klubi on yksi perustajajäsenistä Trans-Mediterranean Renewable Energy Cooperationissa, jonka tavoitteena on Euroopan, Pohjois-Afrikan ja Lähi-idän kasvavan energiatarpeen tyydyttäminen aavikoille rakennettavilla aurinkolämpövoimaloilla.

Rooman klubin jäseniä
---------------------

Klubin puheenjohtajina toimivat Eberhard von Koerber ja Ashok Khosla. Klubi määrittelee itse itsensä "ei-organisaatioksi" (engl. *non-organisation*). Tavoitteena on pitää hallinto mahdollisimman kevyenä ja pienenä. 

Rooman klubin kunniajäseniä ovat muun muassa Alankomaiden kuningatar Beatrix, Espanjan kuningas Juan Carlos I ja Mihail Gorbatšov. 

Rooman klubin Suomen yhdistys on toiminut epävirallisesti jo vuodesta 1972. Aktiivisia jäseniä olivat muun muassa Pekka Herlin, Olavi Niitamo, Pekka Kuusi, Sakari Lehto, Pertti Seiskari, Päiviö Hetemäki ja Ville Repo. Suomen komitea perustettiin 1984 ja Rooman Klubin Suomen yhdistys ry. vuonna 2000. Vuonna 1984 Rooman klubin maailmankonferenssi järjestettiin Helsingissä.

Kansainvälisen Rooman klubin ensimmäinen suomalaisjäsen oli professori Pentti Malaska (jäsen vuodesta 1972 alkaen, kunniajäsen vuodesta 2004)*lähde?*. Tunnettuja suomalaisia jäseniä ovat presidentti Mauno Koivisto (kunniajäsen vuodesta 1984), presidentti Tarja Halonen (jäsen vuodesta 2012 alkaen), Suurlähettiläs Benjamin Bassin, joka valittiin klubiin toisena suomalaisjäsenenä (jäsen vuodesta 1994 kuolemaansa asti vuoteen 2018 ), professori Esko Kalimo (vuodesta 1999 alkaen, Rooman klubin Euroopan osaston johtokunnan puheenjohtaja)*lähde?*, professori Markku Wilenius (jäsen vuodesta 2002 alkaen) sekä Tapio Kanninen (jäsen vuodesta 2004 alkaen)*lähde?*. Dosentti Sirkka Heinonen valittiin Rooman klubin ensimmäiseksi suomalaiseksi naisjäseneksi vuonna 2005. 

### Klubin puheenjohtajat

Vuodesta 2007 alkaen klubilla on ollut kaksi puheenjohtajaa

* Aurelio Peccei 1968 – 1984
* Alexander King 1984 – 1990
* Ricardo Díez-Hochleitner 1990 – 2000
* Jordanian prinssi Hasan ibn Talal 2001 – 2007
* Ashok Khosla ja Eberhard von Koerber 2007 – 2012
* Ernst Ulrich von Weizsäcker ja Anders Wijkman 2012 – 2018
* Sandrine Dixson-Declève ja Mamphela Ramphele 2018 – 2023
* Sandrine Dixson-Declève ja Paul Shrivastava 2023 alkaen

Lähteet
-------

* Rooman klubin kotisivu (englanniksi)

### Viitteet

1. ↑  Club of Rome relocates its Headquarters to Winterthur, Switzerland  21.4.2008. Club of Rome. Viitattu 4.5.2008. (englanniksi)[vanhentunut linkki]
2. 1 2 3 4  Alexander King, co-founder and former President of the Club of Rome, passed away on 28 February 2007 at the age of 98  12.4.2007. Club of Rome.  Arkistoitu 6.11.2007. Viitattu 4.5.2008. (englanniksi)
3. ↑  German Politicians claim: "Clean Power from the Deserts" (Lehdistötiedote)  12.10.2006. Club of Rome.  Arkistoitu 6.11.2007. Viitattu 3.5.2008. (englanniksi) (saksaksi)
4. 1 2  Taloussanomat: VTT:n Heinonen nousi Rooman klubiin *Ilta-Sanomat*.  25.5.2005. Viitattu 10.8.2023.
5. ↑  Nykyiset tehtävät | Presidentti Tarja Halonen *presidenthalonen.fi*. Viitattu 4.8.2019.
6. ↑  Halonen, H.E. Tarja • Club of Rome *clubofrome.org*.  Arkistoitu 4.8.2019. Viitattu 4.8.2019.
7. ↑  STT: Benjamin Bassin Rooman klubiin *Helsingin Sanomat*.  1.6.1992. Viitattu 24.1.2024.
8. ↑  Benjamin Bassin 1944–2018 *Helsingin Sanomat*.  1.5.2018. Viitattu 24.1.2024.
9. ↑  STT: Wilenius Rooman klubin jäseneksi *Helsingin Sanomat*.  30.10.2002. Viitattu 10.8.2023.
10. ↑  Wilenius, Markku *Club of Rome*. Viitattu 10.8.2023. (englanniksi)
11. ↑  Heinonen, Sirkka *Club of Rome*. Viitattu 10.8.2023. (englanniksi)
12. ↑  Presidents *Club of Rome*. Viitattu 13.4.2024.
13. ↑  Abraham Geiger Award 2008 goes to HRH Prince El Hassan bin Talal  30.10.2007. Club of Rome.  Arkistoitu 5.1.2008. Viitattu 3.5.2008. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Rooman klubi**.
* Rooman klubin Suomen yhdistys
* Rooman klubin kotisivu (englanniksi)